b'\n_START_ARTICLE_\nTiso\xc4\x8d stavkov\n_START_SECTION_\nVsebina\n_START_PARAGRAPH_\nAna v tretji osebi opisuje \xc4\x8das, ko je po opravljeni maturi na u\xc4\x8ditelji\xc5\xa1\xc4\x8du v Ljubljani zapustila svojo rodno vas (Jak\xc5\xa1i\xc4\x8di) ter od\xc5\xa1la u\xc4\x8dit v odmaknjeno vas na Dolenjskem._NEWLINE_Novope\xc4\x8dena u\xc4\x8diteljica se polna zanosa veseli pou\xc4\x8devanja. Ana dobi dopoldansko izmeno in je primorana u\xc4\x8diti hkrati vse vi\xc5\xa1je razrede, od \xc4\x8detrtega do osmega. Vsak dan se pogumno spopada s pomanjkanjem u\xc4\x8dnih pripomo\xc4\x8dkov in s svojo neizku\xc5\xa1enostjo pou\xc4\x8devanja v kombiniranih oddelkih. V veliko oporo ji je sodelavka Majda, s katero stanujeta v skupni sobici. Z Majdo postaneta dobri prijateljici._NEWLINE_Ko je Ana sama, si dolge zimske ve\xc4\x8dere lep\xc5\xa1a s sanjarjenjem o princu, ki jo bo re\xc5\xa1il samote. Kljub razdalji se z ljubeznijo spominja doma\xc4\x8dega kraja in ga primerja z novim. Velikokrat obuja spomine na razne prigode, ki so se dogodile njej in njenim doma\xc4\x8dim._NEWLINE_\xc4\x8cez zimo z Majdo pripravita z mladimi iz njunega \xc5\xa1olskega okoli\xc5\xa1a \xc5\xbdupanovo Micko. Spomladi jo igrajo na gasilski veselici v \xc5\xa0marjeti. Njen pogled ujame mladeni\xc4\x8d svetlih las in mrkega pogleda in Ana brez besed ve, da se mu ne bo mogla izmakniti. Zdravko, pesnik z uporni\xc5\xa1ko miselnostjo, ki pou\xc4\x8duje v sosednji vasi, jo od naslednjega dne dalje obiskuje vsak dan. Pomlad ju zmami v svoj vrtinec in mladi par kljub vsem preprekam in strahovom ve le to, da se \xc5\xbeeli \xc4\x8dim prej poro\xc4\x8diti. Ana dolgo odla\xc5\xa1a s pisanjem star\xc5\xa1em o svojih namerah, zato Zdravko Aninemu o\xc4\x8detu po\xc5\xa1lje usodno pismo, s katerim zaneti strah v dru\xc5\xbeini. Sledijo le prepiri in teptanje zaljubljenih sanj._NEWLINE_Ani pretrgan odnos ne da miru niti v poznih letih in si \xc5\xbeeli ponovnega sre\xc4\x8danja s takrat \xc5\xbee uveljavljenim pisateljem. A kruta usoda jima tudi tokrat prekri\xc5\xbea pot. . ._NEWLINE_Tiso\xc4\x8d stavkov je mojstrsko napisana zgodba, ki jo plemenitijo poeti\xc4\x8dni opisi narave. Bralca se osebno dotakne na ve\xc4\x8d ravneh, ga prevzame, pretrese in pusti polnega razmi\xc5\xa1ljanj.\n_START_SECTION_\nOcene in nagrade\n_START_PARAGRAPH_\nSilvo Fatur je leta 2005 v Delu zapisal, da je knjiga ne glede na domnevno pri\xc4\x8devanjsko avtenti\xc4\x8dnost samosvoje in prepri\xc4\x8dljivo leposlovno delo, vredno \xc5\xa1ir\xc5\xa1e pozornosti. Tudi kot pri\xc4\x8devanje o neki polnokrvni ljubezni, ki ne more umreti.'